1917 (סרט, 2019)

1917 הוא סרט מלחמה אפי שביים והפיק סם מנדס, שכתב את התסריט עם קריסטי וילסון־קיירנס אשר מבוסס בחלקו על סיפור שסופר למנדס על ידי סבו מצד אביו, אלפרד מנדס. בסרט מככבים ג'ורג' מקיי, דין־צ'ארלס צ'פמן, מארק סטרונג, אנדרו סקוט, ריצ'רד מאדן, קלייר דובארק, קולין פירת' ובנדיקט קמברבץ'. הסרט מספר את סיפורם של שני חיילים בריטים צעירים באביב 1917, זמן קצר לאחר הנסיגה הגרמנית לקו הינדנבורג, עליהם הוטל להעביר הודעה ליחידה שכנה העומדת לצאת לקרב אבוד מראש. הסרט יצא לאקרנים בארצות הברית ב־25 בדצמבר 2019, ובבריטניה ב־10 בינואר 2020, בהפצת סרטי יוניברסל. הסרט נוצר בהשראה לסרטיו של אלפרד היצ'קוק, בעיקר החבל ומזימות בינלאומיות. הסרט זכה בפרס גלובוס הזהב לסרט הטוב ביותר לשנת 2019, וכן בשלושה פרסי אוסקר: פרס אוסקר לצילום הטוב ביותר, פרס אוסקר לאפקטים הטובים ביותר ופרס אוסקר למיקס הסאונד הטוב ביותר. בעיצומה של מלחמת העולם הראשונה, באפריל 1917 בצפון צרפת, שני חיילים בריטים צעירים מקורפוס הרובאים של המלך, סקופילד ובלייק, מקבלים משימה להעביר מסר דחוף מן הפיקוד לגדוד השני ברגימנט דבונשייר, ובו מפקדו נקרא לבטל התקפה מתוכננת על כוחות גרמנים. הגרמנים נסוגו לקו הינדנבורג ומכינים מארב לגדוד הבריטי המונה 1,600 חיילים, בהם אחיו של בלייק. סקופילד ובלייק חוצים את שטח ההפקר, מגיעים לחזית הגרמנית המקורית, ומגלים תעלות נטושות. חלק מהתעלות ממולכדות, ובפיצוץ שמופעל בתיל כמעט נהרג סקופילד; בלייק מחלץ אותו מפסולת ההריסות ומוביל אותו החוצה מהבונקרים המתמוטטים. השניים מגיעים לחווה נטושה; שם הם עדים לקרב אוויר בין שני מטוסים בריטיים למטוס גרמני. המטוס הגרמני נפגע וצולל אל תוך החווה, וסקופילד ובלייק מנסים להציל את הטייס. סקופילד רץ לשאוב לו מעט מים ובזמן שבלייק מטפל בטייס, הטייס דוקר את בלייק ופוצע אותו אנושות. סקופילד הורג את הטייס ומנחם את בלייק על סף מותו, לפני שהוא ממשיך במשימה בגפו. שבור וכעוס על מות חברו, הוא נאסף על ידי יחידה בריטית העוברת באזור, ונוסע איתה עד סמוך לכפר המופצץ אקוסט־סן־מיין (Écoust-Saint-Mein). היחידה הבריטית נעה בשיירת משאיות, ומתעכבת בדרכה פעם בגלל עצים שמפריעים באמצע הדרך, ופעם בגלל שהמשאית שלהם נתקעת בבור. בהמשך נתקלת היחידה בגשר הרוס, שגורם לשינוי במסלול הנסיעה שלה, ולכן סקופילד מחליט לנוע לבד עקב דחיפות שליחותו. באקוסט מותקף סקופילד על ידי צלף גרמני. הוא עוקב אחר הצלף והורג אותו, אך נפגע על ידי רסיס ומאבד הכרה. הוא חוזר להכרתו בלילה ובעת מנוסתו מחייל גרמני הוא נקלע אל מחבואה של אישה צרפתייה שהצילה תינוקת. הוא משאיר להם את כל מזונו וכן חלב שלקח מהחווה. סקופילד ממשיך במשימתו, הורג חייל גרמני בחניקה אך מתגלה ובורח לנהר. הוא נסחף במים השוטפים וכמעט מאבד את הכרתו אך בסוף הוא אוזר כוח ונאחז בענף עץ עד שהוא מגיע לגדה ששוליה מלאים גופות. הוא מטפס עליהן ועולה אל היער. ביער הוא מאתר את הגדוד השני ופוגש פלוגה היושבת בין העצים ומאזינה לחייל ששר Wayfaring stranger. סקופילד נשען על עץ וקורס באפיסת כוחות. החיילים מנסים לברר מניין הוא הגיע, אז הוא שב בבת אחת למציאות ומגלה שההתקפה כבר החלה. הוא רץ בשדה הקרב כדי להגיע למפקד הגדוד, קולונל מקנזי, ומוסר לו את ההודעה. מקנזי עוצר את ההתקפה בחוסר חשק. לאחר מכן באזור הפצועים מאתר סקופילד את ג'וזף, אחיו של בלייק, שהיה בגל ההתקפה הראשון אך לא נפגע. הוא מביא לו את הידיעה על מותו של בלייק. ג'וזף עצוב מהחדשות, אך מודה לסקופילד על מאמציו. סקופילד מתרחק ומתיישב ליד עץ, סוף סוף מסוגל לנוח לאחר סיום משימתו. הוא מתבונן בתמונות של אשתו ושתי בנותיו. הסרט מוצג כולו כאילו צולם בשוט אחד. המצלמה עוקבת ברצף אחרי הסיפור מרגע תחילת הסרט עד סופו ללא מעבר להצגת מקומות אחרים וקפיצות בין מקומות. בפועל הסרט צולם בקטעים אלא שהם חוברו בעבודת עריכה ממוחשבת. רק פעם אחת בסרט המסך מוחשך. הדבר קורה ברגע בו סקופילד נפצע ומאבד הכרה. עם־זאת, כעבור מספר שניות, המצלמה חוזרת להציג מאותה נקודת המבט, ובאיחור של כמה שעות. ג'ורג' מקיי – טוראי ראשון סקופילד דין צ'ארלס צ'פמן – טוראי ראשון בלייק אנדרו סקוט – לוטננט לזלי ריצ'רד מאדן – לוטננט בלייק בנדיקט קמברבאץ' – קולונל מקנזי קולין פירת' – גנרל ארינמור מארק סטרונג – קפטן סמית' דניאל מייס - סמל סנדרס אדריאן סקרבורו - רב-סרן הפבורן ריצ'רד מקייב - קולונל קולינס אנסון בון - טוראי קוק גראן האוול - טוראי פארי מדיה וקבצים בנושא 1917 בוויקישיתוף אתר האינטרנט הרשמי של 1917 (באנגלית) 1917, ברשת החברתית אקס (טוויטר) "1917", במסד הנתונים הקולנועיים IMDb (באנגלית) "1917", באתר AllMovie (באנגלית) "1917", באתר Rotten Tomatoes (באנגלית) "1917", באתר Box Office Mojo (באנגלית) "1917", באתר Metacritic (באנגלית) "1917", במסד הנתונים הקולנועיים KinoPoisk (ברוסית) קייל ביוקנן, הניו יורק טיימס, סם מנדס: "אני חושש שהרוחות שנשבו לפני מלחמת העולם הראשונה נושבות שוב", באתר הארץ, 4 בינואר 2020 ביקורות יעל שוב,, באתר Time Out תל אביב, 2 בינואר 2020 אורי קליין, "1917": מופע ראווה מרשים מאין כמותו, באתר הארץ, 4 בינואר 2020 יגיל הנקין, ביקורת סרט: ‘1917’ מנצח בקרב אבל מפסיד במלחמה, באתר מידה, 17 בפברואר 2020 אור סיגולי ושי גולדן, ‏"1917" - סרט חד פעמי או יצירה גנרית?, באתר גלובס, 17 בינואר 2020 יצחק בארי,, באתר "עין הדג", 12 בינואר 2020 Spielberg called it “hugely ambitious,” ‘1917’ Movie Trailer is Finally Out, WarHistoryOnline